Une partide a puartis sieradis, in ducj i sens: cence public tal stadi, daûr des disposizions che a son in vore in chescj dîs particolârs, e cence goi ni di une bande e nancj di chê altre. Cuintri de Fiorentina l’Udin al zuie ancjemò une volte une partide discrete ma cence rivâ a butâle dentri, cundut che al costruìs diviersis buinis ocasions. Ancje i ospits a mostrin di vê chel stes probleme: a costruissin alc di mancul de scuadre furlane, ma a cjapin un pâl prime de fin dal prin timp e a varessin chê di lamentâsi cuintri de sfighe. La conclusion de partide – nuie goi e un pont par om – e je sostanzialmentri juste.
Intal cidin dal Stadi Friûl lis dôs scuadris si presentin dutis dôs cul 3-5-2. L’Udin e à Musso tra i pâi, Becao, Nuytinck e Ekong in difese, Jajalo, Mandragora e Di Paul in mediane cun Sema e Larsen su lis corsiis esternis e Okaka e Nestorovski, preferît di Gotti a Lasagna, in atac. La Fiorentina si fonde su Badelj, Duncan e Castrovilli inte fase di costruzion, Dragowski al è in puarte e Vlahovic e Chiesa a son i ponts di riferiment dal atac.
I blancs e neris a scomencin avonde ben, cuvierts indaûr e cuntun ciert dinamisim de metât dal cjamp indenant. La Fiorentina e fâs sù par jù compagn cul risultât che inte zone mediane al è trafic e lis dôs scuadris no cjatin spazis par fâsi mâl une cun chê altre. La prime ocasion de Fiorentina al è un tîr di Lirola che al finìs tal esterni de rêt. L’Udin al rispuint cuntun tîr fûr bersai di Mandragora, intant che i ospits a provin cuntune punizion flapute di Badelj che e ven fermade cence padins di Musso. Ator de miezore la partide si scjalde cuntun tîr alt di Ekong, cuntune conclusion cul cjâf di Okaka che e va fûr di pôc e cuntun altri tentatîf mancul significatîf dal atacant blanc e neri. La Fiorentina e rispuint cun Duncan, che però nol cree problemis a Musso, cun Milenkovic che al cjape il pâl e cun Chiesa che al tire parsore de travierse.
Il secont timp si vierç cuntun erôr di Badelj, che De Paul al prove a disfrutâ cence sucès, e cuntune bombe di Sema, parade in doi timps di Dragownski. Pôc timp plui indenant Okaka al aprofite di une sbrissade di Pezzella e al va vie fint insom par metile tal mieç par Mandragora, che al ven murât al moment dal tîr svicinât. I doi colps dai blancs e neris a fasin sunâ la svearine pe Fiorentina, che si fâs vive des bandis di Musso cun Vlahovic: il so tîr al è sec ma il puartîr dal Udin nol à nissun fastidi a blocâ la bale.
I blancs e neris a tornin al atac cun De Paul, ma il so diestri al va fûr, intant che di chê altre bande Vlahovic al fâs une altre telefonade par Musso che al pare ancjemò cence problemis. De Paul al è ancjemò protagonist, passe un cuart di ore dopo de polse, ma ancjemò une volte la sô conclusion e je fûr bersai. Gotti al cambie Nestorovski cun Lasagna e plui tart al met dentri Fofana tal puest di Jajalo.
Intal ultin cuart di ore KL 15 si met in mostre cuntun biel tîr che al impegne Dragowski, Zeegelaar al cjape il puest di Sema e Mandragora al pronte une buine bale par Becao che al tire cul cjâf masse adalt. Di chê altre bande dal cjamp, al fâs compagn ancje Duncan, intant che ae fin, za tal recupar, si viôt Chiesa, che al tire intal spieli, ma al cjate Musso tal puest just tal moment just, che al conferme la pate: un risultât che al oblee dutis dôs lis scuadris – e l’Udin in particolâr – a stâ in vuaite, parcè che, daûr di cemût che e je lade inta chei altri cjamps, la distance de code de classifiche si à scurtade.
fur_Latn fur_Latn fur_Latn fur_Latn fur_Latn fur_Latn